**ΣΥΛΛΟΓΟΣ ΕΚΠΑΙΔΕΥΤΙΚΩΝ Π. Ε. Μαρούσι**  15 – 3 – 2025

 **ΑΜΑΡΟΥΣΙΟΥ Αρ. Πρ.:** 68

**Ταχ. Δ/νση:** Μαραθωνοδρόμου 54

**Τ. Κ.** 15124 Μαρούσι

**Τηλ.:** 2108020697 **Fax:**2108020697

**Πληροφ.: Δ. Πολυχρονιάδης 6945394406**

**Email:syll2grafeio@gmail.com**

**Δικτυακός τόπος: http//:** [**www.syllogosekpaideutikonpeamarousiou.gr**](http://www.syllogosekpaideutikonpeamarousiou.gr)

**ΠΡΟΣ : Τα μέλη του Συλλόγου μας, ΔΟΕ, Συλλόγους Εκπ/κών Π. Ε. της χώρας, Π. Ε. ΣΥ. Θ., Ε.Ε.Τ.Ε., ΠΑ.Σ.Ε.Μ.Ε.**

**Κοινοποίηση: Β΄ Δ/νση Π. Ε. Αθήνας**

**Θέμα : «Συμμετοχή του σωματείου μας στην κινητοποίηση των Π. Ε. ΣΥ. Θ., Ε.Ε.Τ.Ε., ΠΑ.Σ.Ε.Μ.Ε., την Τετάρτη 19 – 3 – 2025 στις 14:00 στο ΥΠΑΙΘΑ – Κήρυξη διευκολυντικής στάσης εργασίας μίας (1) έως τριών (3) ωρών».**

**Το Δ. Σ. του Συλλόγου Εκπ/κών Π. Ε. Αμαρουσίου ανταποκρινόμενο στο κάλεσμα του Πανελλήνιου Επιστημονικού Συλλόγου Θεατρολόγων (ΠΕΣΥΘ), του Επιμελητηρίου Εικαστικών Τεχνών Ελλάδας (ΕΕΤΕ) και του Πανελλήνιου Συλλόγου Εκπαιδευτικών Μουσικής Επιστήμης (ΠΑΣΕΜΕ) αποφασίζει ομόφωνα την συμμετοχή του σωματείου μας στην κοινή κινητοποίηση των κλάδων αισθητικής αγωγής που διοργανώνεται από τα παραπάνω επιστημονικά σωματεία την Τετάρτη 19 Μαρτίου 2025, στις 14:00 στο ΥΠΑΙΘΑ και καλεί τα μέλη του σωματείου μας να συμμετάσχουν μαζικά σε αυτήν. Για τη διευκόλυνση της συμμετοχής των μελών του σωματείου μας στην κινητοποίηση κηρύσσουμε από μία (1) έως τρεις(3) ώρες διευκολυντική στάση εργασίας επί του ωραρίου του κάθε συναδέλφου είτε για την πρωινή είτε για την απογευματινή (ολοήμερο) βάρδια των Δημοτικών Σχολείων και Νηπιαγωγείων της περιοχής ευθύνης του σωματείου μας. Η παρούσα αποτελεί ειδοποίηση και για το οικονομικό τμήμα της Δ/νσης Π. Ε. Β΄ Αθήνας. Παραθέτουμε το κάλεσμα των επιστημονικών ενώσεων των συναδέλφων μας της Αισθητικής Αγωγής, τα αιτήματα των οποίων είναι και δικά μας αιτήματα και τονίζουμε ιδιαίτερα την αναγκαιότητα της σύστασης οργανικών θέσεων εκπαιδευτικών για όλα τα διδακτικά αντικείμενα της Πρωτοβάθμιας Εκπ/σης, με βάση τις πραγματικές ανάγκες της εκπαίδευσης και τις προτάσεις των σωματείων μας.**



*Κοινή κινητοποίηση των κλάδων αισθητικής αγωγής*

*(μουσική, θεατρική αγωγή, εικαστικά)*

*Τετάρτη 19 Μαρτίου 2025, στις 14:00, στο ΥΠΑΙΘΑ*

Συναδέλφισσες/φοι,

Ο Πανελλήνιος Επιστημονικός Σύλλογος Θεατρολόγων(ΠΕΣΥΘ), το Επιμελητήριο Εικαστικών Τεχνών Ελλάδας (ΕΕΤΕ) και ο Πανελλήνιος Σύλλογος Εκπαιδευτικών Μουσικής Επιστήμης (ΠΑΣΕΜΕ), οι ειδικότητες της αισθητικής αγωγής καλούμε σε νέα κινητοποίηση στο ΥΠΑΙΘΑ στις 19/3/2025, στις 14:00.

Συνεχίζουμε να διεκδικούμε την ουσιαστική αναβάθμιση της αισθητικής αγωγής, τόσο στην πρωτοβάθμια, όσο και στη δευτεροβάθμια εκπαίδευση. Στόχος μας ένα σχολείο ελεύθερο που θα μορφώνει ολόπλευρα, θα απελευθερώνει την κλίση του παιδιού, θα το βοηθάει ατομικά και ομαδικά στη ψυχοκοινωνική του συμπεριφορά, που θα εξοπλίζει τον/τη μαθητή/τρια να οξύνει το αισθητικό του κριτήριο και την κριτική του σκέψη. Ένα σχολείο όπου η αισθητική αγωγή θα χρησιμοποιείται μαζί με τις άλλες επιστήμες για να κατανοηθεί η κίνηση της κοινωνίας και μ’ αυτό η δυνατότητα κοινωνικής αλλαγής.

Συνεχίζουμε να αντιπαλεύουμε όλες τις αντιξοότητες με τις οποίες βρίσκονται αντιμέτωποι και αντιμέτωπες οι συνάδελφοι/σσες μας εντός του σχολείου. Δεν γίνεται να μην αναφερθούμε στην αναγκαιότητα να σταθούμε αλληλέγγυοι/ες απέναντι στις διώξεις, πειθαρχικές κλίσεις, απειλές, παύσεις εργασίας, απολύσεις, κτλ και γενικότερα στην καταστολή που βιώνουν συνάδελφοι/ισσες μέσα και έξω από το σχολείο. Παλεύουμε ενωμένα με τους γονείς ενάντια στα σχολεία πολλών ταχυτήτων, στο βάθεμα της κατηγοριοποίησης και των ταξικών φραγμών που φέρνουν τα «Ωνάσεια Σχολεία». Απαντάμε ενωμένα στη λογοκρισία μέσα στο μάθημα. Ο ρόλος της τέχνης, ιδιαίτερα μέσα στην εκπαίδευση, και η συσχέτισή της με το γενικότερο κοινωνικό πλαίσιο δε μπορεί να αφήνει τους/τις εκπαιδευτικούς αδιάφορους και ανεπηρέαστους. Αυτά τα ερεθίσματα πρέπει να έρχονται, να μπαίνουν μέσα στην τάξη και με το πολύπλευρο εργαλείο της τέχνης να εμπνέουν μικρούς και μεγάλους!

Συνεχίζουμε να διεκδικούμε από το κράτος να χρηματοδοτήσει τη δημόσια παιδεία ώστε να υπάρχουν σύγχρονες υποδομές και υλικοτεχνική υποστήριξη για ένα σύγχρονο σχολείο που θα καλύπτει τις ανάγκες των καλλιτεχνικών μαθημάτων, που είναι εργαστηριακής φύσης. Αντ’ αυτού, η λογική του κόστους έχει οδηγήσει τα δημόσια σχολεία μέρα με τη μέρα ν’ αποσαθρώνονται, χωρίς κανέναν προληπτικό έλεγχο και θωράκιση, με αίθουσες και αυλές να αποτελούν παγίδες για παιδιά και εκπαιδευτικούς.

Τα ΔΣ του ΠΑΣΕΜΕ, του ΠΕΣΥΘ και του ΕΕΤΕ καλούμε τους/τις συναδέλφους/-ισσες μας να δυναμώσουμε τον αγώνα για το σχολείο και τη μόρφωση που αξίζουμε και έχουμε ανάγκη εμείς και τα παιδιά μας, για αξιοπρεπείς όρους διαβίωσης και εργασίας.

**ΔΙΕΚΔΙΚΟΥΜΕ**

* ***Μαζικούς Διορισμούς Εκπαιδευτικών - Διορισμός/Μονιμοποίηση εδώ και τώρα ΟΛΩΝ ΤΩΝ ΑΝΑΠΛΗΡΩΤΩΝ/ΡΙΩΝ με βάση το πτυχίο και ολόκληρη την προϋπηρεσία!***
* ***Να διδάσκονται τα μαθήματα Αισθητικής Αγωγής αποκλειστικά από τους/ις εκπαιδευτικούς των αντίστοιχων ειδικοτήτων.***
* ***Θέατρο, Εικαστικά, Μουσική σε όλες τις βαθμίδες και σε όλες τις τάξεις της σχολικής εκπαίδευσης.***
* ***Επαναφορά του μαθήματος της Θεατρικής Αγωγής στην Ε΄ και ΣΤ΄ Δημοτικού, του δίωρου Μουσικής στις πρώτες τάξεις του Δημοτικού, καθώς και Εικαστικών, Μουσικής και Θεατρολογίας στο Λύκειο.***
* ***Να μπει χρονοδιάγραμμα για να αποκτήσουν όλα τα σχολεία αίθουσες για τα εργαστηριακά μαθήματα θεάτρου, εικαστικών και μουσικής, και να εξοπλιστούν καταλλήλως.***
* ***Να ενισχυθούν τα μουσικά και καλλιτεχνικά σχολεία και να μπει τέλος στην αδιαφάνεια μεταθέσεων και αποσπάσεων όσων διδάσκουν σε αυτά, με σαφές σύστημα μοριοδότησης.***
* ***Σύσταση νέων οργανικών θέσεων για όλες τις ειδικότητες τις αισθητικής αγωγής. Να καλυφθούν όλες οι κενές οργανικές με μόνιμους διορισμούς και να συσταθούν νέες οργανικές στα ολιγοθέσια δημοτικά.***
* ***Επαναφορά 13ου-14ου μισθού. Εξίσωση των δικαιωμάτων μόνιμων και αναπληρωτών/ριών (9μηνο ανατροφής, άδειες). Συλλογικές συμβάσεις εργασίας.***
* ***Ο χρόνος μετακίνησης από σχολείο σε σχολείο να συνυπολογίζεται στο διδακτικό ωράριο.***
* ***Όχι στο «ψηφιακό σχολείο». Οι τέχνες διδάσκονται μόνο δια ζώσης.***
* ***Όχι στα Ωνάσεια σχολεία και στην κατηγοριοποίηση***
* ***Να παρθούν πίσω οι πειθαρχικές διώξεις και κλίσεις. Να σταματήσει η τρομοκρατία σε συναδέλφους/ισσες και η λογοκρισία***

Καταδικάζουμε τη νέα τακτική ορισμένων διευθύνσεων εκπαίδευσης να καλύπτουν μερικώς τις ώρες των εκπαιδευτικών ειδικοτήτων ανά σχολική μονάδα, κατακερματίζοντας το διδακτικό έργο των εκπαιδευτικών σε πολλαπλά σχολεία, με αποτέλεσμα να μην εξασφαλίζεται πουθενά η ολοκληρωμένη κάλυψη του προβλεπόμενου ωρολογίου προγράμματος. Καταδικάζουμε επίσης τη νέα τακτική κάλυψης των κενών με υποχρεωτικές υπερωρίες, αντί με νέες προσλήψεις.

Καλούμε όλους τους κοινούς κλάδους ειδικοτήτων, τους γονείς, τους ΣΕΠΕ και τις ΕΛΜΕ να στηρίξουν τις διεκδικήσεις μας.

***Όλες και όλοι έξω από το ΥΠΑΙΘ την Τετάρτη 19 Μαρτίου, στις 14.00***

**Το ΔΣ του Πανελλήνιου Επιστημονικού Συλλόγου Θεατρολόγων (ΠΕΣΥΘ)**

**Το ΔΣ του Επιμελητήριου Εικαστικών Τεχνών Ελλάδας (ΕΕΤΕ)**

**Το ΔΣ του Πανελλήνιου Συλλόγου Εκπαιδευτικών Μουσικής Επιστήμης (ΠΑΣΕΜΕ)**